b"\n_START_ARTICLE_\nHa'il\n_START_PARAGRAPH_\nHa'il (arabisk: \xd8\xad\xd8\xa7\xd8\xa6\xd9\x84, \xe1\xb8\xa4\xc4\x81'il), ogs\xc3\xa5 transkribert Hail, Ha'yel eller Hayil, er en oaseby i Saudi-Arabia, midt p\xc3\xa5 Den arabiske halv\xc3\xb8y, cirka 640 kilometer nordvest for hovedstaden Riyadh._NEWLINE_Byen er administrativ hovedstad for provinsen ved samme navn, og hadde 310\xc2\xa0897 innbyggere ved folketellingen i 2010. Den ligger ved pilegrimsveien mellom Bagdad og Mekka, og har en gammel bymur med befestninger._NEWLINE_Befolkningen har tradisjonelt beskjeftiget seg prim\xc3\xa6rt med landbruk, s\xc3\xa6rlig korn, dadler og frukt._NEWLINE_Ha'il var frem til tidlig p\xc3\xa5 1900-tallet hovedstad for en viktig del av stammen sjammar under Beni Rashid. S\xc3\xa5 ble omr\xc3\xa5det med krigsmakt integrert i erkefiendens omr\xc3\xa5der, og ble slik innlemmet i Saudi-Arabia."